Skole ook nie ontsien tydens KZN-onluste(Argieffoto: Unsplash) Tientalle skole in KwaZulu-Natal is die afgelope paar dae deur misdadigers verniel en geplunder nadat grootskaalse onluste die naweek in dié provinsie uitgebreek het. Drie kantore van die departement van onderwys het ook deurgeloop. Volgens die departement van basiese onderwys is skole in uMgungundlovu, Pinetown, Umlazi, Harry Gwala, Ugu en Amajuba geteiken. Altesaam 29 skole en onderwyssentrums het deurgeloop. Infrastruktuur by skole is gebrand, geboue verniel en eiendom geplunder. Rekenaars, ’n gasstoof en boumateriaal is van die items wat gesteel is. Van die skole se skade moet nog bepaal word. Basil Manuel, uitvoerende direkteur van die onderwysvakbond Naptosa, sê die plunderaars het blykbaar kos by die skole gesoek. “Dit is skokkend dat soveel skole geplunder is. Die oortreders beroof onskuldige kinders van onderrig en ’n blink toekoms. Hulle lewens word heeltemal ontwrig,” het die vakbond in ’n verklaring gesê. “Afgesien van die sielkundige impak wat die plundering op die leerders en onderwysers van die betrokke skole het, is daar ook oor die algemeen ’n baie groter impak op die psige van kinders. Elke keer wanneer volwassenes oor sekere kwessies in die samelewing betoog, vrees hulle dat hul skole moontlik in die proses geteiken gaan word.” Die vakbond sê die vandalisme en vernietiging van skole moet in ’n ernstiger lig beskou word. “Dit moet nie meer as net ’n oortreding van ‘saakbeskadiging’ beskou word nie. Daar moet strenger hierteen opgetree word. Hierdie dade is gelykstaande aan verraad.” Naptosa het ’n beroep op gemeenskapslede gedoen om diegene aan te gee wat vir die beskadiging van skole verantwoordelik is.